Zagreb, 23. prosinca 2019.g.

**Z A P I S N I K**

sa **73. sjednice** Povjerenstva za odlučivanje o sukobu interesa održane dana 23. prosinca 2019. godine u prostorijama Povjerenstva za odlučivanje o sukobu interesa, s početkom u 13,00 sati.

**PRISUTNI:** Davorin Ivanjek, kao zamjenik predsjednice Povjerenstva, te Tončica Božić i Aleksandra Jozić-Ileković.

**Iz Ureda Povjerenstva:** Ivan Matić.

**ODSUTNI:** Nataša Novaković i Tatijana Vučetić.

Predsjedava: Zamjenik predsjednice Povjerenstva Davorin Ivanjek.

Zamjenik predsjednice Povjerenstva otvara sjednicu i predlaže da se zapisnik sa 72. sjednice usvoji na slijedećoj sjednici, kada za to bude prisutna potrebna većina. Utvrđuje se da su članice Povjerenstva suglasne s navedenim prijedlogom.

Zamjenik predsjednice Povjerenstva poziva članice da se izjasne o tome da li prihvaćaju predloženi dnevni red. Utvrđuje se da članice Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković, kao izvjestiteljica u predmetu **M-148/19 na zahtjev dužnosnice MARICE JANČIĆ, općinske načelnice Općine Marija Gorica,** iznosi predmet i navodi da je dužnosnica dana 22. listopada 2019.g. podnijela Povjerenstvu zahtjev za davanjem mišljenja u smislu članka 18. stavka 1. ZSSI-a, povodom mogućeg stupanja Općine Marija Gorica u poslovni odnos s trgovačkim društvom Trgocentar Marija d.o.o. iz Marije Gorice, u vlasništvu kćeri dužnosnice te s obrtom Ladanjski raj, u vlasništvu bračnog druga dužnosnice.

Povjerenstvo je povodom zahtjeva dužnosnice na 66. sjednici, održanoj 23. listopada 2019.g. dužnosnici dalo mišljenje da Općina Marija Gorica može stupiti u poslovni odnos s trgovačkim društvom Trgocentar Marija d.o.o., u vlasništvu kćeri dužnosnice, te s obrtom Ladanjski raj, obrt za ugostiteljstvo, proizvodnju povrća i pića, u vlasništvu supruga dužnosnice, ukoliko dužnosnica postupi u skladu s uputama Povjerenstva iz istog mišljenja. Slijedom danog mišljenja, u predmetu je dostavljena je dokumentacija iz koje je vidljivo kako su provedene upute Povjerenstva iz mišljenja od 23. listopada 2019.g.

Izvjestiteljica izlaže dokumentaciju koja je dostavljena u spis te predlaže da se na temelju članka 18. stavka 5. ZSSI-a donese Odluka da su dužnosnica Marica Jančić te Općina Marija Gorica postupili sukladno uputama danim u Mišljenju Povjerenstva od 23. listopada 2019.g. i da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju. Sukladno utvrđenom, Općina Marija Gorica može stupiti u poslovni odnos s trgovačkim društvom TRGOCENTAR MARIJA d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,15 sati.

**Zapisnik sastavio**

**savjetnik u Uredu Povjerenstva: Zamjenik Predsjednice Povjerenstva:**

**Ivan Matić, dipl.iur. Davorin Ivanjek, dipl.iur.**